text: Alle 275 kreaturer er i sikkerhed
  27 juli 2019 kl. 15.42
  Hverken mennesker eller dyr kom til skade under gårdbranden ved Ribe.
  Kl. 13.04 modtog Syd- og Sønderjyllands Politi en anmeldelse om en brand ved Ribe. Det drejede sig om brand i en maskinhal på en gård ved Ribe.
  Branden er lørdag eftermiddag under kontrol, men slukningsarbejdet forventes at vare til ud på aftenen.
  Tidligere på dagen opfordrede politiet omkringboende til at lukke vinduer og døre, da branden afgav kraftig røg.
  I forbindelse med branden blev 275 kreaturer, som stod i en stald ved siden af maskinhallen, bragt i sikkerhed.
  Det forventes, at maskinhallen brænder helt ned. Men det er fortsat uvist, hvad der var årsag til branden oplyser Vagtchef Mads Leervad Dammark fra Syd- og Sønderjyllands Politi til TV SYD.
  